
(Aktualizēta 28.04.2024.)
1. Situācijas apraksts
Īpaši aizsargājamajās dabas teritorijās (turpmāk – ĪADT) Rīgā – dabas liegumos “Vecdaugava” un “Jaunciems” un dabas parka “Piejūra” dabas lieguma zonās “Vakarbuļļi” un “Daugavgrīva”, kas ir iekļautas NATURA 2000 tīklā, kā arī mikroliegumā Spilves pļavās, bioloģiskās daudzveidības ziņā nozīmīgākākās ekosistēmas ir dabiskie zālāji. Daļā no teritorijām ir noteikti bioloģiski vērtīgi zālāji (BVZ) un ES nozīmes aizsargājamie zālāju biotopi. Mājokļu un vides departaments, kā pašvaldības īpašumā esošo zemesgabalu ĪADT apsaimniekotājs, ir pieteicies un saņem Lauku atbalsta dienesta atbalsta maksājumus par ilggadīgo un bioloģiski vērtīgo zālāju apsaimniekošanu, tāpēc jāveic to nopļaušana ar zāles savākšanu atbilstoši Lauku atbalsta dienesta nosacījumiem. Zāles nopļaušana ar savākšanu veicama arī dēļ tā, lai ierobežotu invazīvo (Kanādas zeltgalvīte) un ekspansīvo (parastā niedre, parastā vīgrieze) sugu izplatību kā arī lai neveidotos kūlas slānis, kas maina augsnes virskārtas mikroklimatu.
2. Darba mērķis

Niedrāja un pļavu pļaušanas mērķis ir piekrastes un aizsargājamo dabas teritoriju zālāju saglabāšana un atjaunošana, veicot niedrāja un pļavu pļaušanu, tādējādi novēršot dabisko zālāju biotopu platību un kvalitātes samazināšanos, aizaugot ar niedrēm, krūmiem, ekspansīvām un invazīvām sugām, kā arī uzturot iedzīvotājiem pievilcīgu ainavu.
3. Darba uzdevums

3.1.  Veikt ĪADT Rīgā (dabas parka “Piejūra” dabas lieguma zonās “Daugavgrīva” un “Vakarbuļļi”, dabas liegumos “Vecdaugava” un “Jaunciems”, mikroliegumā Spilves pļavās 2 gadu periodā. Iespējams pieteikties veikt pļaušanu Daugavas kreisajā (Tehniskās specifikācijas pielikumi Nr. 2-23.) vai labajā krastā (Tehniskās specifikācijas pielikumi Nr.24-31.): Orientējošās apsaimniekošanas vietas skatīt tiešsaistes kartē: https://www.google.com/maps/d/edit?mid=1DLVucR5RdvaZrVncx1YMjae88-WTwLk&usp=sharing 
3.2.  niedrāja un pļavu pļaušanu atbilstoši nosacījumiem (Tehniskās specifikācijas 1.pielikums);
3.3.  nopļautās, novāktās masas savākšanu un izvešanu;
3.4.  zālāju biotopu eksperta atzinuma sagatavošanu par veiktajiem apsaimniekošanas pasākumiem (atzinumā norādāmā informācija ir minēta Tehniskās specifikācijas 33.pielikumā) Atzinums jāsastāda atbilstoši 30.09.2010. Ministru kabineta noteikumiem Nr. 925 “Sugu un biotopu aizsardzības jomas ekspertu atzinuma saturs un tajā ietvertās minimālās prasības”. Eksperta atzinums Rīgas valstspilsētas pašvaldības Mājokļu un vides departamentam (turpmāk – Pasūtītājs) jāiesniedz katru gadu līdz 1.septembrim un tajā jābūt izvērtētai apsaimniekošanas veikšanai visas sezonas laikā.
4. Prasības
4.1.  Darbus veikt piesaistītā zālāju biotopu eksperta vadībā un darba aizsardzības speciālista uzraudzībā.

4.2.  Zaļā masa ir ne tikai jānopļauj, bet jānovāc un nedrīkst smalcināt, vai arī jāizmanto smalcinātājs ar savācējpiekabi, kurā nopļauto masu uzreiz savāc. Zāles smalcināšana un atstāšana uz lauka samazina augu sugu daudzveidību, veicina kūlas veidošanos un to aizliedz arī Lauku atbalsta dienesta prasības atbalsta maksājumu saņemšanai. 

4.3.  Izpildītājs pats nodrošina (ir atbildīgs par) tehnikas nokļūšanu darba vietā. Jāizmanto teritoriju apsaimniekošanas transporta ceļi. Pasūtītājs izdod Izpildītājam iebraukšanas atļaujas ĪADT noteiktajiem Izpildītāja transporta līdzekļiem vēstulē.
4.4.  Pasūtītājs Izpildītājam nosūta apsaimniekojamo teritoriju elektroniskas tiešsaistes kartoshēmas, kas jāņem vērā pie darbu veikšanas. 

4.5.  Iesniedzot piedāvājumu, pretendentam obligāti ir jābūt veikušam objektu apsekošanu klātienē. Par objektu apsekošanu sazināties ar Pasūtītāja kontaktpersonu Līgu Apsēnu (tālr. 67181399). Pēc objektu apsekošanas tiek sastādīts apsekošanas akts.

4.6.  Iesniedzot piedāvājumu, pretendentam obligāti ir jāaizpilda darbu tehnoloģiskais apraksts, kur jānorāda ar kādām metodēm, kādām un cik tonnu smagām tehnikas vienībām tiks veikti darbi, vai tiks izmantots roku darba spēks dažāda mitruma pļavās (Tehniskās specifikācijas 34. pielikums).

4.7.  Darbos ievērot ĪADT aizsardzības un izmantošanas normatīvo aktu prasības.
4.8.  Darbus veikt pielietojot individuālos darba aizsardzības līdzekļus.
4.9.  Pļaujot ievērot dzīvniekus saudzējošu tehnoloģiju:

4.9.1. no pļavas vienas puses uz otru, vai
4.9.2. no pļavas vienas puses uz krūmāja/ mežmalas/ ūdenstilpes pusi.
4.10. Lai neizpostītu dzīvnieku ligzdas, ievērot pļaušanas augstumu 10 - 18 cm niedrājos, slapjajos zālājos, kur ir arī niedres.
4.11. Ievērot pļaušanas augstumu 7-10 cm sausākajos zālājos. 
4.12. Darba vietā nav pieļaujama vides piesārņošana ar izlietu degvielu, eļļām un citām kaitīgām vielām vai atkritumiem.
4.13. Izmantot mitruma apstākļiem piemērotu tehniku. Pļaušanas un nopļautā materiāla novākšanas darbus organizēt tā, lai neizbrauktu rises zālājā, slapjos zālājos, niedrēs izmantot roku darba spēku, ja citādi nav iespējams veikt darbus, lai neizbraukātu rises. 
4.14. Nepieciešams sākumā vērot laika prognozes un pārliecināties par ūdens līmeni applūstošajās teritorijās – darbi jāveic pēc iespējas mazāka ūdens līmeņa apstākļos.
4.15. Zālājos, kur uzstādīti elektriskie ganību aploki un ganās lopi, veikt darbus ievērojot Latvijas Dabas fonda norādījumus.
4.16. Par darbu veikšanas sākuma kavējumu (saskaņā ar Tehnisko specifikāciju – ikgadēji  27. jūnijs) iesniegt rakstveida informāciju Pasūtītājam. Sniegt rakstveida informāciju Pasūtītājam par plānoto darbu sākšanas laikiem katrā no teritorijām saskaņā ar Tehnisko specifikāciju, kā arī par darbu kavēšanos un iemesliem.
4.17. Pēc darbu veikšanas iesniegt rakstveida informāciju Pasūtītājam par katras teritorijas saskaņā ar Tehnisko specifikāciju darbu paveikšanu- datums, kad sākts pļaut, kad pļaušana pabeigta un kad aizvests projām novāktais materiāls.
4.18. Saskaņā ar Dabas aizsardzības pārvaldes 22.04.2016. vēstuli Nr. 3.15/248/2016-N ir atļauts veikt nopļautā materiāla kontrolētu dedzināšanu dabas parka “Piejūra” dabas lieguma zonā “Vakarbuļļi” – Teritorija Nr. 22. Ja plānots veikts nopļautā materiāla kontrolētu dedzināšanu, dedzināšanas darbi veicami saskaņā ar ugunsdrošības prasībām, iepriekš par paredzēto pasākumu informējot Pasūtītāju, VUGD un Rīgas pašvaldības policiju.
4.19. Pēc darbu veikšanas katrā no teritorijām saskaņā ar Tehnisko specifikāciju iesniegt fotofiksācijas Pasūtītājam ar paveikto.
4.20. Darbus uzsākšanu objektos saskaņot ar Pasūtītāja Vides pārvaldes Dabas un apstādījumu nodaļu (tālr. 67181399, 67012952).

5. Darba izpildes termiņš:  darbi tiks veikti 2024. gada un 2025.gada sezonā, bet ne ilgāk kā līdz 2025. gada 1.oktobrim.
6. Pielikumā:
1. Tehniskās specifikācijas 1.pielikums “Niedrāju un pļavu pļaušanas platības un nosacījumi” uz 2 lp.;
2. Tehniskās specifikācijas 2.-23.pielikums “Niedrāju un pļavu pļaušanas platību kartes” uz 13 lpp.;
3. Tehniskās specifikācijas 24.-31.pielikums “Niedrāju un pļavu pļaušanas platību kartes” uz 5 lpp.;
4. Tehniskās specifikācijas 32.pielikums “DAP 22.04.2016. vēstule Nr. 3.15/248/2016-N” uz 4 lpp.;
5. Tehniskās specifikācijas 33.pielikums “Eksperta atzinumā par pļaujamo platību norādāmā informācija” uz 1 lpp.;
6. Tehniskās specifikācijas 34.pielikums “Darbu tehnoloģiskais apraksts” uz 1 lpp.

